**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 4 Οκτωβρίου 2022, ημέρα Τρίτη και ώρα 16.15΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών: «Κύρωση Κώδικα Είσπραξης Δημοσίων Εσόδων».

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί φορείς.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αναστασιάδης Σάββας, Βολουδάκης Μανούσος – Κωνσταντίνος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Κελέτσης Σταύρος, Κεφαλογιάννης Ιωάννης, Λεονταρίδης Θεόφιλος, Μάνη – Παπαδημητρίου Άννα, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Σκανδαλίδης Κωνσταντίνος, Κομνηνάκα Μαρία, Συντυχάκης Εμμανουήλ, Χήτας Κωνσταντίνος, Λογιάδης Γεώργιος και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα.

Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Κύρωση Κώδικα Είσπραξης Δημοσίων Εσόδων».

Η συζήτηση θα ολοκληρωθεί σήμερα και θα ξεκινήσουμε με τον Εισηγητή της Πλειοψηφίας, κ. Βασίλειο - Πέτρο Σπανάκη.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Πριν δώσετε τον λόγο, ένα ερώτημα μπορώ να κάνω, επί της διαδικασίας;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Έχετε τον λόγο, κ. Αλεξιάδη.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ήθελα να ρωτήσω αν η Κυβέρνηση προτίθεται να κάνει οποιαδήποτε αλλαγή;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Δεν προβλέπεται.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Στο παρελθόν, επί ΣΥΡΙΖΑ, έχει γίνει αλλαγή σε Κώδικα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κάνατε Κωδικοποίηση;

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Θέλω να ρωτήσω, εάν προβλέπεται, ως Κυβέρνηση, διατίθεται να κάνει αλλαγή ή όχι;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σε αυτό θα απαντήσει, προφανώς, ο κ. Υφυπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, δεν προβλέπεται να γίνεται αλλαγή, αλλά θέλω να ρωτήσω τον κ. Αλεξιάδη, πότε έγινε διοικητική κωδικοποίηση ή νομοθετική διοικητική κωδικοποίηση σε νόμο φορολογικό, κατά την περίοδο του ΣΥΡΙΖΑ; Αυτά τα νομοθετήματα είναι εδώ και πάρα πολλά χρόνια. Αυτά που συζητούμε σήμερα, o Κ.Ε.Δ.Ε. (Κώδικας Είσπραξης Δημοσίων Εσόδων),είναι εδώ και δεκαετίες, και γίνεται κωδικοποίηση μετά από πάρα πολλά χρόνια. Εγώ δεν θυμάμαι να έγινε κωδικοποίηση κατά τη θητεία της κυβέρνησης ΣΥΡΙΖΑ. Ίσως ήταν κάτι άλλο, κ. Αλεξιάδη και μπερδεύεστε. Πάντως, στη διαδικασία αυτή δεν προβλέπεται αλλαγή. Είναι συγκεκριμένη η διαδικασία.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ.

Ουσιαστικά σήμερα κυρώνουμε τον Κώδικα. Οπότε με αυτό τον τρόπο θα διεξαχθεί η συζήτηση.

Συνεπώς, περνάμε στον Εισηγητή της Πλειοψηφίας, κ. Σπανάκη.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Εισηγητής της Πλειοψηφίας):** Ευχαριστώ πολύ, κ. Πρόεδρε.

Κύριε Υπουργέ, κυρίες και κύριοι συνάδελφοι, σήμερα η Επιτροπή μας καλείται να συζητήσει, πριν εισαχθεί στην Ολομέλεια, ένα σχέδιο νόμου του Υπουργείου Οικονομικών που έχει να κάνει με την κύρωση του Κώδικα Είσπραξης Δημοσίων Εσόδων.

Δεν είναι μια απλή διαδικασία, δεν είναι μια τυπική διαδικασία αυτή την οποία σήμερα καλούμαστε ως Επιτροπή και να συζητήσουμε και να εισηγηθούμε στην Ολομέλεια. Είναι μια πολύ σημαντική διαδικασία, διότι πίσω από την κύρωση του Κώδικα Είσπραξης Δημοσίων Εσόδων κρύβεται μια πολύμηνη εργασία υπηρεσιακών παραγόντων της ηγεσίας, της υπηρεσιακής και της πολιτικής του Υπουργείου Οικονομικών. Για να το πω με πολύ απλά λόγια, ο κ. Αλεξιάδης και ως Αναπληρωτής Υπουργός Οικονομικών, νομίζω, μπορεί να με καταλάβει, εκσυγχρονίζεται ο Κώδικας Είσπραξης Δημοσίων Εσόδων.

Σήμερα ερχόμαστε να κυρώσουμε σύμφωνα με τις παραγράφους 6 & 7 του άρθρου 86 του συντάγματος, όπως είπε προηγουμένως και ο αγαπητός συνάδελφος ο κ. Κελέτσης, τον συγκεκριμένο Κώδικα νομοθεσίας. Διότι σήμερα, έχουμε δύο άρθρα που είναι σε 11 μέρη και έχουμε 85 επιμέρους άρθρα.

Στο άρθρο 1, έχουμε την Κύρωση και στο άρθρο 2, έχουμε την έναρξη ισχύος του συγκεκριμένου Κώδικα και έχουμε μέσα σε 11 μέρη 85 σημαντικά άρθρα τα οποία έχουν προκύψει μέσα από αναλυτική, εξαιρετική, σοβαρή δουλειά η οποία έρχεται να μείνει.

Αξίζει να σημειώσουμε μερικά ζητήματα. Πρώτα απ’ όλα, τι εννοούμε όταν λέμε Δημόσια Έσοδα. Δημόσια έσοδα είναι και τα φορολογικά έσοδα, δημόσια έσοδα και τα τελωνειακά έσοδα, δημόσια έσοδα είναι και τα πρόστιμα της πολεοδομίας, δημόσια έσοδα με την ευρεία έννοια- εφόσον τον ΚΕΔΕ (Κώδικας Είσπραξης Δημοσίων Εσόδων)- ακολουθεί και ο ΕΦΚΑ, ακολουθούν και οι δήμοι. Άρα, η κωδικοποίηση του συγκεκριμένου Κώδικα έχει πολλαπλά οφέλη, διότι αυτόν τον Κώδικα ακολουθούν με άλλες διατάξεις και οι δήμοι, και ο ΕΦΚΑ, και φυσικά, το Ελληνικό Δημόσιο.

Έρχονται να επικαιροποιηθούν διατάξεις, έρχονται να εναρμονιστούν διατάξεις. Για παράδειγμα, καταργείται η προσωποκράτηση που, βέβαια, με τον Κώδικα Πολιτικής δικονομίας είχε καταργηθεί όπως και στον Ποινικό Νόμο αλλά στον ΚΕΔΕ υπήρχε. Άρα, λοιπόν, κάποιες αναχρονιστικές διατάξεις με αυτή την κωδικοποίηση που γίνεται σήμερα έρχονται και μπαίνουν τα πράγματα σε μια σειρά. Εναρμονίζεται ο Κώδικας με τη σημερινή δομή της Ανεξάρτητης Αρχής Δημοσίων Εσόδων. Ο παλαιός Κώδικας προέβλεπε Ταμειακή Υπηρεσία, ο Διευθυντή ΔΥΟ, τώρα πλέον εκσυγχρονίζεται και εναρμονίζεται με τη σημερινή οργανωτική δομή της ΑΑΔΕ.

Καταργείται το πρόστιμο εκπρόθεσμης καταβολής, για παράδειγμα, όπως μπορεί να διαβάσει κανείς, το άρθρο 6. Έχουμε σημαντικές εξαιρέσεις από κατασχέσεις, όπως για παράδειγμα, για πράγματα που αφορούν τη διαβίωση, για πράγματα που αφορούν την εργασία.

Ξεκαθαρίζεται και επαναπροσδιορίζεται το τι δεν κατάσχεται, όπως για παράδειγμα, οι μισθοί, οι συντάξεις, τα ασφαλιστικά βοηθήματα, όπως ορίζει το άρθρο 33 του συγκεκριμένου Κώδικα. Όπως δεν κατάσχεται το 50% του εφάπαξ.

Καθώς επίσης, και στο άρθρο 43 στην παρ. 3, λέει ότι «σε κάθε περίπτωση η έκδοση προγράμματος πλειστηριασμού μετά την πάροδο των προθεσμιών της παρ. 1 δεν επιφέρει ακυρότητα αυτού». Και επίσης στο άρθρο 43, μπορεί κανείς να διαβάσει ότι «οι προθεσμίες της παρ. 1 δεν τηρούνται αν συντρέχει σπουδαίος λόγος που αναφέρεται σε Αιτιολογημένη Έκθεση του Διοικητή της ΑΑΔΕ». Με λίγα λόγια υπάρχει η πρόβλεψη και για την προστασία της πρώτης κατοικίας.

Αξίζει, όμως, κανείς διαβάζοντας τον Κώδικα Είσπραξης Δημοσίων Εσόδων (ΚΕΔΕ), να δει στο άρθρο 34 για τη δήλωση τρίτου. Για παράδειγμα, βλέπουμε ότι έρχονται νέες ηλεκτρονικές διευκολύνσεις στον τρίτο για να γίνουν δηλώσεις όσον αφορά τους εκμισθωτές, αν χρωστούν στο Ελληνικό Δημόσιο. Όπως για παράδειγμα, στο άρθρο 34 παρ.2, ορίζεται ότι η δήλωση μισθωτών ή υπομισθωτών ως τρίτων περί προκαταβολικής εξόφλησης ή εκχώρησης μισθωμάτων ισχύει για το Δημόσιο, όταν επιβάλλει κατάσχεση μόνο, εφόσον τα πρόσωπα αυτά είχαν υποβάλει δήλωση στη ΔΟΥ φορολογίας εισοδήματος ή στο πληροφοριακό σύστημα της ΑΑΔΕ, πριν από την επιβολή της κατάστασης και επισυνάπτουν αντίγραφο της υποβληθείσας δήλωσης, όπως και στην παρ.1 του συγκεκριμένου άρθρου.

Βλέπουμε, λοιπόν, ότι αυτή η επικαιροποίηση, διαβάζοντας κανείς αυτά τα 85 άρθρα, που είναι πολύ σημαντικά, ένα προς ένα, θα δείτε ότι έχει γίνει μια εξαιρετική κωδικοποίηση, όπως είπε και προηγουμένως, ο Υπουργός, ο κ. Απόστολος Βεσυρόπουλος. Μια εξαιρετική δουλειά, την οποία, νομίζω ότι, πριν πάει το θέμα στην Ολομέλεια, όλες οι πτέρυγες του Κοινοβουλίου οφείλουμε να υπερψηφίσουμε.

Φυσικά εδώ έρχεται να γίνει μια δουλειά, η οποία έπρεπε να έχει γίνει εδώ και πάρα πολύ καιρό. Ο Κώδικας Πολιτικής Δικονομίας, αν δεν κάνω λάθος, ήταν το 2015 και από το 2015 μέχρι σήμερα ο Κώδικα Είσπραξης Δημοσίων Εσόδων (ΚΕΔΕ) δεν έφερε καμία βελτίωση.

Άρα, λοιπόν, σε οποιαδήποτε σχόλια, καλόπιστα ή κακόπιστα, από την πλευρά της Αξιωματικής Αντιπολίτευσης, να σκεφτούμε και να αναλογιστούμε, ότι έχει γίνει μια δουλειά από αυτή την κυβέρνηση, από τους υπηρεσιακούς παράγοντες του Υπουργείου Οικονομικών, που μετά από το 2015, ενώ θα έπρεπε να έχει γίνει σε σύντομο χρονικό διάστημα, έρχεται, έστω και τώρα, το 2022, να έχουμε έναν νέο κώδικα και να τον ψηφίσουμε.

Για τον λόγο αυτό, λοιπόν, εγώ εισηγούμαι την υπερψήφιση του Κώδικα Είσπραξης Δημοσίων Εσόδων (ΚΕΔΕ).

Επίσης, να πούμε ότι πέρα από τον εκσυγχρονισμό, από την επικαιροποίηση διατάξεων, αν θέλετε, έχουμε και απαλοιφή πολλών διατάξεων που υπήρχαν στον προηγούμενο κώδικα, όπου έπρεπε να έχουν φύγει. Αυτό, λοιπόν, γίνεται μέσα από αυτόν τον κώδικα.

Με αυτά τα λίγα λόγια, λοιπόν, κλείνω και νομίζω ότι όλες οι παρατάξεις πρέπει να υπερψηφίσουμε αυτό τον Κώδικα.

Να δώσω θερμά συγχαρητήρια στους υπηρεσιακούς παράγοντες του Υπουργείου Οικονομικών, στη συγκεκριμένη ομάδα εργασίας, που έχουν κάνει μία εξαιρετική δουλειά, καθώς επίσης και στην πολιτική ηγεσία του Υπουργείου Οικονομικών, που μετά από τόσο καιρό φέρνουν αυτόν τον Κώδικα προς κύρωση στο Κοινοβούλιο μας.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ και εμείς, τον κ. Σπανάκη.

Τον λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας)**: Ευχαριστώ, κύριε Πρόεδρε.

Για να ξεκινήσουμε μια καλή κουβέντα και για να μην αντιγράψω σε καμία περίπτωση την αντιπολιτευτική εξαλλοσύνη και αντιπαλότητα της Ν.Δ. όταν ήταν αντιπολίτευση - βέβαια καλό είναι να προπονούνται γιατί σίγουρα θα ξαναγυρίσουν σε αυτές τις τακτικές - να πω μια καλή κουβέντα πρώτα απ’ όλα για την πολιτική ηγεσία του Υπουργείου Οικονομικών γιατί είναι πολύ καλό το ότι προχωράει στην κωδικοποίηση, καθώς και στα υπηρεσιακά στελέχη που ασχολήθηκαν με αυτό.

Μακάρι οι πολιτικές δυνάμεις του τόπου να βρούμε τον τρόπο, όταν αλλάζει κάτι ειδικά στο φορολογικό δίκαιο αλλά και σε άλλες νομοθετικές καταστάσεις, να υπάρχει αυτόματη κωδικοποίηση και να μην υπάρχει αυτή η κατάσταση, αυτός ο τραγέλαφος. Εγώ διορίστηκα το 1987 στο Υπουργείο Οικονομικών και τότε την κωδικοποίηση την κάναμε, για να μπορούμε να παρακολουθούμε στοιχειωδώς τα πράγματα, με χαρτοκοπτική, κόβοντας και κολλώντας σελίδες. Μετά ήρθε το διαδίκτυο και άλλα πράγματα, αλλά ακόμα παραμένει μία πολύ δύσκολη κατάσταση.

Ξεκινάω, λοιπόν, από το θετικό, είναι πολύ σωστό ότι γίνεται κωδικοποίηση και κανένας λογικός άνθρωπος δεν μπορεί να είναι αντίθετος στην κωδικοποίηση.

Η πολιτική μας διαφωνία είναι στο ότι για ένα τόσο σοβαρό ζήτημα, στην κωδικοποίηση, δηλαδή, ενός τόσο σοβαρού νομοθετήματος δεν προϋπήρξε κανένας διάλογος. Κατά τη γνώμη μας, θα μπορούσε να υπάρξει αυτός ο διάλογος και τα σοβαρά πολιτικά, νομικά, φορολογικά και άλλα θέματα που υπάρχουν σε εκκρεμότητα να έχουν επιλυθεί.

Ας ξεχάσουμε το δάσος, ας ξεχάσουμε την κωδικοποίηση. Υπάρχει εδώ, για παράδειγμα, ένα σοβαρότατο θέμα. Προβλέπει μέσα το σχέδιο νόμου που ψηφίζουμε σήμερα, που συζητάμε εδώ και θα συζητήσουμε και την Πέμπτη, στο άρθρο 30, κατάσχεση στα χέρια τρίτου, παράγραφος 1, «η κατάσχεση στα χέρια τρίτου κ.λπ.... ενεργείται από το Διοικητή της ΑΑΔΕ με κατασχετήριο» προσέξτε «μη κοινοποιούμενο στον οφειλέτη». Δεν μπορώ να καταλάβω γιατί εμείς να επικυρώσουμε μια τέτοια λάθος διαδικασία! Μη βιαστεί κάποιος από τη συμπολίτευση να πει «Μα, αυτό λέει ο νόμος» και διάφορα τέτοια! Καλό είναι ο κ. Σπανάκης και τα άλλα στελέχη της Ν.Δ. να μην ξεκινούν την κριτική τους το 2015 - να σας πω την εφιαλτική είδηση ότι κράτος ελληνικό υπήρχε και πριν το 2015 - αλλά όποτε θέλετε, είτε στην αίθουσα της Γερουσίας είτε οπουδήποτε αλλού, να κάνουμε μια αναλυτική συζήτηση, που αποφεύγει η πολιτική ηγεσία του Υπουργείου Οικονομικών, τι έγινε στο φορολογικό σύστημα της χώρας μέχρι το 2014, τι έγινε το 2015 – 2019 και τι έγινε από το 2019 μέχρι σήμερα.

Επανερχόμαστε, όμως, στο νομοσχέδιο. Το θετικό, λοιπόν, είναι η κωδικοποίηση και το αρνητικό το ότι πάτε με έμμεσο τρόπο να περάσετε αυτά τα ζητήματα.

Θα ήθελα, επίσης, να πω εδώ ότι η διαδικασία συζήτησης με τη μορφή των κωδίκων, όπως αποδείξαμε επί κυβέρνησης ΣΥ.ΡΙΖ.Α., δεν αποκλείει, όταν υπάρχει μεγάλη πλειοψηφία μέσα στην αίθουσα, να αλλάξουν στην Ολομέλεια συγκεκριμένα άρθρα. Μπορεί να γίνει αυτό, εάν υπάρχει πολιτική θέληση, γι’ αυτό και ρώτησα στην αρχή. Δεν υπάρχει, δεν επιμένω, θα λυθούν με άλλο τρόπο αυτά.

Ας δούμε λίγο ποιους αφορά αυτό το νομοσχέδιο που συζητάμε, εάν μας ρωτήσουν, δηλαδή, όταν γυρίσουμε το βράδυ σπίτι «Τι κουβεντιάσατε; Για ποιους συζητήσατε;». Δεν αφορά μόνο τα 2,4 εκατομμύρια ΑΦΜ που χρωστούν για τον Ιούνιο 2022 στα ασφαλιστικά ταμεία! Δεν αφορούν μόνο τα 4.230.000 ΑΦΜ που χρωστούν στη φορολογική διοίκηση! Δεν αφορούν μόνο αυτούς! Αφορούν και μια σειρά άλλους πολίτες, αφορούν αυτούς που έρχονται κάθε μέρα σε επαφή με την εφορία για να ρυθμίσουν χρέη, που βρίσκονται σε παρόμοιες διαδικασίες, αφορούν πολλούς Έλληνες και πολλές επιχειρήσεις στο εξωτερικό, αφορούν το σύνολο του ελληνικού πληθυσμού.

Είναι ένα πολύ σοβαρό νομοθέτημα και εμείς καλούμε την κυβέρνηση να το αποσύρει και να το επαναφέρει μετά από τις νομοθετικές διορθώσεις, τις οποίες και εμείς θα στηρίξουμε, νομίζω και μια ευρύτατη πλειοψηφία μέσα στη Βουλή και, βεβαίως, με μια διαδικασία διαλόγου.

Δεν μπορώ να καταλάβω! Το Οικονομικό Επιμελητήριο, η ΓΣΕΒΕΕ, ο ΣΕΒ, η ΠΟΜΙΔΑ, οι φορείς της αυτοδιοίκησης, ο Δικηγορικός Σύλλογος Αθηνών ή η Ολομέλεια των Δικηγορικών Συλλόγων, δεν έχουν κάτι να προσθέσουν στα όσα προβληματικά υπάρχουν σε αυτό το συγκεκριμένο νομοθέτημα;

Εμείς, λοιπόν, καλούμε την κυβέρνηση να μην προχωρήσει σε αυτή τη διαδικασία. Να το αποσύρει σήμερα και να επανέλθει. Θετική κωδικοποίηση, λάθος στο περιεχόμενό της. Εδώ όμως, ελπίζω, ο κ. Βεσυρόπουλος ή ο κ. Σπανάκης ή κάποιο άλλο στέλεχος της Νέας Δημοκρατίας, να μου εξηγήσει και συγκεκριμένα πράγματα. Ακούγαμε όταν ήταν κυβέρνηση ο Σύριζα, αλλά τα ακούμε και τώρα στα κανάλια, γιατί ορισμένοι δεν έχουν βρει αυτή την εφαρμογή που ανανεώνει τα κείμενα και έχουν μείνει σε κάτι παλιά κείμενα, ακούμε κριτική στο Σύριζα για τους ηλεκτρονικούς πλειστηριασμούς, ότι εσείς κάνατε τους ηλεκτρονικούς πλειστηριασμούς κλπ. Εγώ, επειδή τα άκουγα πολύ συχνά, είμαι και καλόπιστος άνθρωπος, λέω, ότι όταν θα φέρουν κάποιο νομοσχέδιο θα το διορθώσουν αυτό. Θα ξαναγυρίσουμε πίσω στην παλιά ιστορία, στους στημένους πλειστηριασμούς που πήγαιναν, τους έστηναν, σήκωναν χέρια και διάφορα τέτοια. Θέλουν να το κάνουν αυτό, αλλά θα σταματήσουν τη κριτική. Και διαπιστώνω λοιπόν εδώ, στο άρθρο 43 και στο άρθρο 44,- καλά κάνετε κατά τη γνώμη μου, διότι οι ηλεκτρονικοί πλειστηριασμοί εξασφαλίζουν ζητήματα διαφάνειας και σωστότερης διαδικασίας σε σχέση με τους άλλους- ότι το αποδέχεστε και τελείωσε αυτό το αφήγημα. Καλά κάνετε. Ενημερώστε όμως αυτούς που βγαίνουν στα κανάλια και αυτούς που κάνουν κριτική, να σταματήσουν αυτή την γκρίνια απέναντι στο Σύριζα που δεν βοηθά τον πολιτικό διάλογο και δεν βοηθά να βρούμε κοινό τόπο και να αντιμετωπίσουμε κοινά προβλήματα.

Σε ό τι αφορά ορισμένα από τα σημεία του νομοσχεδίου που νομίζω κάθε λογικός άνθρωπος θα συμφωνούσε, εγώ θα προτείνω συγκεκριμένα και μακάρι η κυβέρνηση να θέλει είτε σήμερα, είτε άλλη μέρα να κάνουμε διάλογο και να βρούμε την καλύτερη δυνατή λύση.

Πρώτα απ’ όλα το θέμα των πλειστηριασμών. Έχουν αρχίσει ήδη πλειστηριασμοί όχι από τη φορολογική διοίκηση, που είναι έτοιμο το πλαίσιο και όποτε θέλει το ενεργοποιεί, έχουν αρχίσει ήδη από τράπεζες. Στη γειτονιά μου στη Νίκαια, άνθρωπος που εργάζεται με ημιαπασχόληση, με άνεργη σύζυγο και δύο παιδιά, του βγάζουν την πρώτη κατοικία, την πρώτη και μοναδική κατοικία σε πλειστηριασμό. Τι επιδιώκετε να κάνετε ως κυβέρνηση; Γιατί από τη μια λέτε για στεγαστική πολιτική που θα καλύψει τα προβλήματα και από την άλλη βγάζετε οικογένειες στο δρόμο;. Θα λύσετε λοιπόν μιας και δια παντός με νομοθέτημα αυτό το θέμα; Και μην αρχίσετε αυτά τα «μα εσείς καταργήσατε την προστασία της πρώτης κατοικίας κ.τ.λ.». Έχω τα πρακτικά της Βουλής για το τι έχουν πει δικά σας στελέχη, για το τι έχει γίνει για το θέμα της πρώτης κατοικίας.

Ένα θέμα λοιπόν, ότι εμείς σε καμία περίπτωση δεν θα συναινέσουμε σε οποιοδήποτε νομοθέτημα- και αυτό καλούμε και άλλες πολιτικές δυνάμεις να κάνουν-, που θα δώσει έστω και ένα σκαλοπάτι δυνατότητας για πιο εύκολους πλειστηριασμούς πρώτης κατοικίας. Δεν είμαστε γενικά και αόριστα εναντίον των πλειστηριασμών. Πολύ καλά κάνουν οι εργαζόμενοι σε μια ναυτιλιακή εταιρεία, που δεν τους πληρώνει εφοπλιστής και προχωρούν σε διαδικασία πλειστηριασμού περιουσιακών στοιχείων του για να αποπληρωθούν. Σε αυτό που είμαστε κάθετα αντίθετοι, είμαστε στους πλειστηριασμούς πρώτης κατοικίας μέσα από τη βάρβαρη λογική του πτωχευτικού δικαίου που έχετε ψηφίσει.

Να πω όμως και άλλα τρία παραδείγματα που δεν προέρχονται από την προγραμματική συνδιάσκεψη του Σύριζα, ούτε την απόφαση του συνεδρίου του Σύριζα, προέρχονται από την αγορά. Η αγορά τα ζητά αυτά.

Πρώτα απ’ όλα. Πληρωμή φόρων με εκχώρηση ακινήτου. Δηλαδή, έχει κάποιος ακίνητα, θέλει να αποπληρώσει φορολογικές υποχρεώσεις, θέλει να δώσει το ακίνητό του; υπάρχει το νομοθετικό πλαίσιο - το έκαναν κυβερνήσεις πριν από τον κακό Σύριζα - μια απόφαση πρέπει να βγει και να ενεργοποιηθεί. Και τώρα πλέον που υπάρχει στεγαστική κρίση είναι ένα επιχείρημα παραπάνω για να το κάνετε.

Δεύτερον. Ειδικός επαγγελματικός ακατάσχετος λογαριασμός. Το ζητούν οι επαγγελματικοί, επιστημονικοί και άλλοι φορείς. Τι φοβάστε; Προχωρήστε το και κάντε το.

Τρίτον. Συμψηφισμοί. Μου έστειλε e-mail λογιστής από τη δυτική Μακεδονία. Φορολογούμενος, έχει απαίτηση από την εφορία από επιστροφές φόρων, φόρο εισοδήματος και αχρεωστήτως καταβληθέντα 5.000 ευρώ. Τα ποσά δεν του έχουν αποδοθεί, καθώς περιμένει ειδοποίηση από τις αρμόδιες υπηρεσίες. Μετά την εκκαθάριση των απαιτήσεών του υπέβαλε τροποποιητική δήλωση, από την οποία προκύπτει φόρος 280 ευρώ. Τι θα γινόταν σε κάθε ψηφιακή, εκσυγχρονισμένη, πολιτισμένη χώρα; Θα συμψηφίζονταν τα 5.000 ευρώ που του οφείλει το δημόσιο με τα 280 ευρώ.

Δεν γίνεται αυτό και, επειδή δεν πληρώνει τα 280 ευρώ, δεσμεύουν λογαριασμούς, δεν του δίνουν φορολογική ενημερότητα και του δημιουργούν άλλα προβλήματα.

Όπως αντιλαμβάνεστε, λοιπόν, δεν μπορούμε εμείς να στηρίξουμε μια τέτοια διαδικασία. Καλούμε όλα τα πολιτικά κόμματα και όλους τους βουλευτές -ειδικά τους βουλευτές της Νέας Δημοκρατίας- να προσέξουν πάρα πολύ το τι θα ψηφίσουν, την Πέμπτη, όταν έχουμε την ψηφοφορία.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κύριο Αλεξιάδη. Δηλαδή, καταψηφίζετε το νομοσχέδιο, κύριε Αλεξιάδη.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Όχι, κύριε Πρόεδρε.

Επιφύλαξη για την Ολομέλεια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Μάλιστα. Το λόγο ζητεί ο κύριος Υφυπουργός. Ορίστε, κύριε Βεσυρόπουλε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Μάλλον ο συνάδελφος κ. Αλεξιάδης δεν κατάλαβε τι κάνουμε, σήμερα.

Κύριε Αλεξιάδη, η κωδικοποίηση είναι επικαιροποίηση του Κώδικα. Δηλαδή, ενσωματώνει όλες τις τροποποιήσεις που έγιναν, τα προηγούμενα χρόνια.

Είπατε για το άρθρο 30 «Κατασχέσεις εις χείρας τρίτων». Πώς να ψηφίσετε αυτό που φέρνουμε σήμερα. «Οι κατασχέσεις εις χείρας τρίτων, των εις χείρας αυτών ευρισκομένων χρημάτων, καρπών και άλλων κινητών πραγμάτων του οφειλέτη του δημοσίου ή των οφειλομένων εν γένει προς αυτό, ενεργείται υπό του Διευθυντού του Δημοσίου Ταμείου διά κατασχετηρίου εγγράφου μη κοινοποιημένου εις τον οφειλέτη».

Όταν ήσασταν Αναπληρωτής Υπουργός Οικονομικών, κύριε Αλεξιάδη, ίσχυε αυτό το άρθρο; Ίσχυε. Διότι είπατε ότι το φέρνουμε σήμερα. Ίσχυε για δεκαετίες. Δεν είναι κάτι καινούργιο. Εμείς αυτό που κάνουμε είναι να εκσυγχρονίσουμε έναν Κώδικα, ώστε να μπορεί ο φορολογούμενος, ο δημόσιος υπάλληλος να έχει στα χέρια του ένα κείμενο με όλες τις τροποποιήσεις που έγιναν όλα τα χρόνια. Και μην πάτε να θολώσετε τα νερά. Ήσασταν Υπουργός Οικονομικών και αυτό το άρθρο ίσχυε.

Και για τους ηλεκτρονικούς πλειστηριασμούς, κύριε Αλεξιάδη, τα άρθρα 43 και 44. Πότε έγιναν οι ηλεκτρονικοί πλειστηριασμοί υποχρεωτικοί για το δημόσιο; Με το ν.4512/2018. Ποιοι ήταν κυβέρνηση, τότε, κύριε Αλεξιάδη; Εσείς δεν ήσασταν Υπουργός, γιατί είχατε φύγει. Ήταν η κυρία Παπανάτσιου. Αλλά, εσείς το κάνατε. Και λέει εδώ η Εγκύκλιος 1007/1-2-2018 της ΑΑΔΕ, που ερμηνεύει τον νόμο που ψηφίσατε εσείς - με τα χεράκια σας: «Θέσπιση διενέργειας και των κατά διενεργούμενων πλειστηριασμών, κινητών και ακινήτων, με ηλεκτρονικά μέσα». Αποκλειστική διενέργεια αυτών, με ηλεκτρονικά μέσα, από 1/5/2018.

Ποιος ήταν κυβέρνηση 1/5/2018, κύριε Αλεξιάδη; Ξέρει ο ελληνικός λαός.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κύριο Υπουργό. Το λόγο ζητεί ο κ. Αλεξιάδης επί προσωπικού.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Με κάθε σεβασμό, απορώ για την παρέμβαση του κυρίου Βεσυρόπουλου, αν και έχει δικαίωμα.

Πρώτον, δεν υπάρχει σύγκριση της περιόδου 2015-2019 με την τωρινή περίοδο. Όποτε, όμως, θέλουν να την κάνουμε, να την κάνουμε τη συγκεκριμένη κουβέντα.

Και επειδή ίσως μου καταλόγισε μειωμένη αντίληψη ή δυσκολία να καταλάβω, αυτό που είπα για τους πλειστηριασμούς -και ίσως δεν έγινε αντιληπτό από εσάς- είναι ότι, τότε που εμείς φέραμε τους ηλεκτρονικούς πλειστηριασμούς, είχατε βγει στα κάγκελα. Διαμαρτυρόσασταν, μας καταγγέλλατε. Και τώρα δεν το αλλάζετε. Τρία χρόνια είστε Κυβέρνηση και θα είσαστε για λίγο ακόμα. Αλλάξτε το. Εάν διαφωνούσατε με τους ηλεκτρονικούς πλειστηριασμούς, τους οποίους καταγγέλλετε, αλλάξτε το.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς. Συνεχίζοντας τη συζήτηση, το λόγο έχει ο Ειδικός Αγορητής του Κινήματος Αλλαγής κ. Σκανδαλίδης. Ορίστε.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Έχουμε ένα νομοθέτημα κωδικοποίησης της νομοθεσίας, για την είσπραξη των δημοσίων εσόδων και αντικατάστασης του παλαιού Κώδικα, που θεσπίστηκε με το νόμο 356/1974.

Προφανώς, ένα τέτοιο νομοθέτημα, πάντα, αξιολογείται θετικά ως προς το σκοπό του, ο οποίος είναι η ενίσχυση της ασφάλειας δικαίου και της εμπιστοσύνης του πολίτη απέναντι στο κράτος, μέσω της καταπολέμησης της πολυνομίας, τη συστηματοποίησης και αποσαφήνισης διάσπαρτων διατάξεων και τον εκσυγχρονισμό παρωχημένων ρυθμίσεων.

Καλό θα ήταν σε πάρα πολλούς τομείς της δημόσιας ζωής, αυτή η πολυνομία να καταλήγει σε κώδικες, για να μπορούν όλοι να τους χρησιμοποιούν με ένα τρόπο χρηστικό και να μην είναι ένα ακόμα βάρος της γραφειοκρατίας και της πλήρους συσκότισης των δικαιωμάτων και των υποχρεώσεων των πολιτών.

Άρα, ένα ευχαριστώ πρέπει να αποδίδεται στις νομοπαρασκευαστικές επιτροπές, που εργάζονται για να φέρουν εις πέρας τέτοια νομοθετικά έργα. Βέβαια, για τις πολιτικές ηγεσίες δεν μπορεί να υπάρξει η ίδια αναγνώριση, γιατί όσοι ζούμε τη νομοθετική διαδικασία από κοντά βλέπουμε συχνά το φαιδρό, οι ίδιοι οι υπουργοί που τη μια μέρα κωδικοποιούν την επόμενη μέρα νομοθετούν ή ακριβέστερα επιφέρουν τροπολογίες ad hoc για θέματα τα οποία κάποιοι διάδοχοί τους θα κωδικοποιήσουν, για να τα ξεχειλώσουν όμως στη συνέχεια σε κάτι άλλο. Αυτός ο φαύλος κύκλος, πρέπει να σπάσει. Αν θέλουμε ειλικρινά να πλήξουμε την πολυνομία, την κακονομία και την αντινομία που περιγράφετε και στην έκθεση ρυθμιστικών σχεδίων του νομοσχεδίου, αυτός ο κύκλος πρέπει να σπάσει.

Ωστόσο για εμάς, πρέπει να αποσαφηνιστεί σήμερα από τον υπουργό πιο ρητά το πεδίο εφαρμογής του νόμου. Διαβάζοντας κάποιος, ότι αντικαθίσταται ο ν.356/74 περί κώδικα εισπράξεως δημοσίων εσόδων, θα αναρωτηθεί γιατί φτάσαμε στα τέλη του 2022 για να αναθεωρήσουμε ένα τέτοιο νομοθέτημα, που θεσπίστηκε το τελευταίο έτος της χούντας με ημερομηνία εφαρμογής τον τελευταίο μήνα της, δηλαδή τον Ιούλιο 1974 και παρέμεινε η βάση για την είσπραξη κάποιων δημόσιων εσόδων του δημοσίου, ως και σήμερα. Εδώ έχουν όλες οι κυβερνήσεις της μεταπολίτευσης ένα πολύ σημαντικό μερίδιο της ευθύνης.

Βεβαίως, ήδη από το 2013 μαζί με τον κώδικα φορολογίας εισοδήματος, θεσπίστηκε ο κώδικας φορολογικών διαδικασιών για όλους τους κύριους φόρους. Δηλαδή, για το φόρο εισοδήματος, για το ΦΠΑ, για τον ΕΝΦΙΑ, για τον φόρο κληρονομιών, δωρεών, γονικών παροχών και κερδών από τα τυχερά παίγνια και μια σειρά από 42 περίπου φόρους, αλλά παρόλα αυτά ο κώδικας έχει ένα πεδίο εφαρμογής σε δημόσια έσοδα, πέραν των φόρων αυτών. Είναι καλό να σκιαγραφηθεί, έστω και αδρομερώς από τον υπουργό ποιο είναι αυτό το πεδίο εφαρμογής του νόμου.

Επιπλέον, θέλω να θέσω και ένα άλλο βασικό νομοτεχνικό ζήτημα. Η κωδικοποίηση δεν είναι πανάκεια και ούτε από μόνη της σταματά την πολυνομία. Επισημαίνω μόνο συγκριτικά, ότι και στον κώδικα φορολογικών διαδικασιών μέσα σε εννέα χρόνια από τα 82 άρθρα του, μόνο 3 έχουν μείνει χωρίς τροποποίηση. Αυτό που πρέπει να αξιολογείται, είναι αν οι τροποποιήσεις είναι αποτέλεσμα της δυναμικής των κοινωνικοοικονομικών θεμάτων που ρυθμίζονται και των αναγκών που προκύπτουν ή είναι αποτέλεσμα της πίεσης πελατειακών συμφερόντων και να φροντίζουμε να φτιάχνουμε κανόνες δικαίου που προβλέπουν την πρώτη και δεν κάμπτονται από τις δεύτερες. Εύχομαι αυτό το νομοσχέδιο να αποδειχθεί ότι έχει αυτά τα χαρακτηριστικά στην πράξη και είναι φανερό ότι η δική μας ψήφος είναι θετική στο νομοσχέδιο.

Πριν τελειώσω θα μου επιτρέψετε να πω, ότι κάθε νομοθέτηση αξιολογείται και μέσα στο πλαίσιο που υλοποιείται και μπαίνω στον πειρασμό να κάνω δύο τρία πρώτα σχόλια για το προσχέδιο του προϋπολογισμού, που κατατέθηκε χθες από την κυβέρνηση και το οποίο φαντάζομαι την άλλη εβδομάδα θα έρθει για συζήτηση στην Επιτροπή. Έχω να κάνω τρεις σημαντικές παρατηρήσεις. Η πρώτη είναι ότι για το μόνο που δεν μπορεί να κατηγορήσει κανείς το οικονομικό επιτελείο της κυβέρνησης, είναι η συνεπής προσήλωση στην πολιτική του «βλέποντας και κάνοντας», στην ίδια αναποτελεσματική ασχεδίαστη και βαθιά άδικη οικονομική συνταγή, μια συνταγή που διατηρώντας αμετακίνητο το αναπτυξιακό μοντέλο που έχει καταντήσει αδιέξοδο, επιβαρύνει καθημερινά και δυσανάλογα τον οικογενειακό προϋπολογισμό των μικρομεσαίων και ευάλωτων νοικοκυριών.

Σύμφωνα με τα πιο πρόσφατα στοιχεία, τόσο το αρνητικό άνοιγμα στο εμπορικό ισοζύγιο όσο και το ότι σχεδόν, σύμφωνα με τα τελευταία στοιχεία, το 20% των νοικοκυριών ακουμπάνε στο όριο της φτώχειας. Δεύτερο, και σε ένα άλλο επίπεδο είναι συνεπής η κυβερνητική πολιτική, στις δημοσιονομικές και μακροοικονομικές ακροβασίες που επαναλαμβάνει στη διαμόρφωση και του φετινού Προϋπολογισμού, όπως και των προηγούμενων Προϋπολογισμών, με την ίδια πάντα αισιοδοξία και σιγουριά μέχρι να προχωρήσει στην αναθεώρηση και τη συμπλήρωση. Έτσι και εδώ προβλέπεται η γενική κυβέρνηση να διανύσει μια δημοσιονομική απόσταση 5 δισεκατομμυρίων ευρώ από το πρωτογενές έλλειμμα, μείον 1,7% του 2022 στο πρωτογενές πλεόνασμα συν 0,7% του 2023, μάλιστα με ρυθμό ανάπτυξης 2,1% για το 2023, σε σχέση με το 5,3% που προβλέπεται για το 2022 και μάλιστα, με μεγάλη μείωση των εσόδων. Αυτή είναι μια αντινομία που δεν μπορεί να εξηγηθεί.

Τρίτον, εξακολουθείτε να υποτιμάτε προκλητικά, όπως έγινε και με τους προηγούμενους προϋπολογισμούς και ιδιαίτερα τον περσινό, την εξέλιξη του πληθωρισμού και τις επιπτώσεις του. Σε αυτή την αίθουσα και στην Ολομέλεια, έχουμε κάνει αλλεπάλληλες συζητήσεις γι’ αυτό. Υποτιμάτε ταυτόχρονα τις επιπτώσεις από την αύξηση των επιτοκίων, που θα επαναφέρουν το πρόβλημα των κόκκινων δανείων και θα το διευρύνουν, ως πιο πιεστικό πρόβλημα τους αμέσως επόμενους μήνες. Οι δυνατότητες των επιπλέον παροχών αμφισβητούνται και από τον ίδιο τον Υπουργό Οικονομικών. Μοιράσατε ένα πραγματικά μεγάλο ποσό, όπως όλοι μας λέμε, με τρόπο χαλαρό, πελατειακό, χωρίς στοιχειώδη κριτήρια δικαιοσύνης και ανάπτυξης. Οικονομική πολιτική που μοιάζει με βαρέλι χωρίς πάτο, χωρίς επιπλέον να λυθούν τα βιωτικά προβλήματα των οικογενειών, που βλέπουν από σήμερα κιόλας, ιδιαίτερα σήμερα, μετά τις τελευταίες ανατιμήσεις, τις αυξήσεις να καλπάζουν και απορούν πώς θα τα βγάλουν πέρα.

Πολύ φοβάμαι και αυτό είναι η τελική μου παρατήρηση, ότι για άλλη μια φορά, θα κάνουμε μια συζήτηση για τον προϋπολογισμό εκτός κλίματος, σε ένα, αν θέλετε, ευχάριστο και αισιόδοξο μήνυμα, ότι όλα πάνε καλά, ότι η οικονομία μας πάει καλά, η ανάπτυξη καλπάζει, όλα πάνε θαυμάσια, μια χώρα ευημερίας είναι μπροστά μας και μια νέα σελίδα αρχίζει για τη χώρα, σιγουριάς και σταθερότητας. Νομίζω, ότι όλα αυτά δεν έχουν καμία σχέση με την οικονομική πραγματικότητα της χώρας και με τον τρόπο που βιώνουν την κρίση τα νοικοκυριά και ιδιαίτερα τα ευάλωτα στρώματα της οικονομίας μας και οι μικρομεσαίες επιχειρήσεις.

Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει η κυρία Κομνηνάκα.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Σκανδαλίδης Κωνσταντίνος, Δελής Ιωάννης, Κομνηνάκα Μαρία, Συντυχάκης Εμμανουήλ, Χήτας Κωνσταντίνος, Λογιάδης Γεώργιος και Κουρουμπλής Παναγιώτης.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Η επιλογή της κωδικοποίησης της νομοθεσίας για την είσπραξη των δημοσίων εσόδων από την κυβέρνηση, δεν αφορά αποκλειστικά μια νομοτεχνική διαδικασία, στο πλαίσιο, όπως λέτε, της καλής νομοθέτησης, γιατί ακόμα και σε αυτό, πολλές φορές η εύνοιά σας είναι επιλεκτική, αφού ξηλώνετε όταν χρειάζεται σε μια νύχτα την υποτιθέμενη καλή νομοθέτηση, μια τέτοια κωδικοποίηση θα έλεγε κανείς, ναι, στο τυπικό της μέρος ότι είναι αναγκαία, καθώς πράγματι, το διάσπαρτο νομοθετικό πλαίσιο δημιουργεί μεγάλα προβλήματα, που σχετίζονται όχι μόνο ή κυρίως με τη διαδικασία της είσπραξης, αλλά κυρίως και αυτό είναι που μας ενδιαφέρει, αν θέλετε και σε μεγαλύτερο βαθμό, με μια σειρά δικαιωμάτων των ίδιων των εργαζομένων, σε βάρος των οποίων αρχίζει η εκτέλεση και οι οποίοι αδυνατούν πολλές φορές να προστατευτούν.

Σύγχυση υπάρχει και σε σχέση με το ποιοι είναι οι νόμιμοι τίτλοι είσπραξης των διαφόρων δημοσίων εσόδων, με την πολυμορφία πολλές φορές να οδηγεί να μη μπορούν να καταλάβουν τι διαβάζουν, τι συνέπειες έχουν αυτά, με αποτέλεσμα να χάνουν δικαιώματα, προθεσμίες, ή ακόμη και να μην είναι εύκολο να διαγνωστεί ο εκτελεστός ή απλώς ιδιωτικός χαρακτήρας των διαφόρων εγγράφων που τους κοινοποιούνται, με αποτέλεσμα να υπάρχει σύγχυση ως προς το πώς θα τα προσβάλλουν, θα απαντήσουν. Όμως, στη πραγματικότητα, η επιλογή αυτή της νομοθέτησης, αφορά την κωδικοποίηση ενός άδικου αντιλαϊκού πλαισίου, που εξυπηρετεί ακριβώς την ικανότητα του αστικού κράτους να εισπράττει φόρους και χαράτσια σε βάρος των εργαζομένων και των λαϊκών στρωμάτων και με αυτά βέβαια να επιδοτεί το κεφάλαιο και τις νέες τους επενδύσεις.

Αφορά, λοιπόν, το πώς το κράτος θα γίνει πιο αποτελεσματικό στην είσπραξη, στη λογική των ταχύτερων διαδικασιών, με την αξιοποίηση ψηφιακών ηλεκτρονικών διαδικασιών. Ακόμα προβλέπεται και η ανάθεση της είσπραξης δημοσίων εσόδων και σε ιδιώτες, τράπεζες, αρπακτικά εισπρακτικών εταιρειών, δυνατότητα που τους παραχωρείται στο άρθρο 2, δίνοντας δηλαδή σε όλα αυτά τα αρπακτικά πρόσβαση σε ευαίσθητα προσωπικά δεδομένα, για να κάνουν φύλλο και φτερό περιουσιακά στοιχεία, καταθέσεις κλπ., για να γίνονται πιο αποτελεσματικοί στην άσκηση πίεσης, δηλαδή, στο να σφίγγουν τη θηλιά σε όσους αδυνατούν να ανταποκριθούν. Όμως, εδώ γεννάται ένα ερώτημα, γιατί υπάρχουν τόσες ληξιπρόθεσμες οφειλές και σε ό,τι αφορά, αν θέλετε, οφειλές προς το δημόσιο, ταμεία, εφορία, κλπ.;

Γιατί δεν θέλουν να πληρώσουν; Λείπει, όπως λέτε, η κουλτούρα πληρωμών και άλλα τέτοια ή γιατί δεν μπορούν; Γιατί με την πολιτική που ασκήσατε όλα αυτά τα χρόνια όλοι σας έχετε πραγματικά γονατίσει το λαό και έχετε οδηγήσει στο να συγκεντρώνονται αυτού του είδους οι οφειλές.

Ποιος ευθύνεται για τις βίαιες περικοπές στους μισθούς, τις συντάξεις, τις οποίες ακόμα και οι σημερινές ελάχιστες αυξήσεις δεν τις επαναφέρουν, ούτε στα προ κρίσης επίπεδα, ούτε βέβαια οι όποιες αυξήσεις αντιστοιχούν με τα όρια του πληθωρισμού που καλπάζει;

Ποιος ευθύνεται για την καθήλωση των εισοδημάτων των επαγγελματιών της πόλης και της υπαίθρου, τα αδιέξοδα, τα λουκέτα, την επίθεση και η αφαίμαξη που έγινε όλα αυτά τα χρόνια και συνεχίζεται; Όποια στήριξη έλαβαν ούτε ανακούφισε ουσιαστικά, αφού αφορούσε ελάχιστες ελαφρύνσεις ή το πολύ να μετέθεσε για λίγο προς τα πίσω την είσπραξη των οφειλών, χωρίς να λύσει ούτε το πρόβλημα, ούτε πολύ περισσότερο τα αδιέξοδα.

Άρα, η ευθύνη για την αδυναμία είσπραξης βρίσκεται ακριβώς στις αντιλαϊκές πολιτικές της Κυβέρνησης, αλλά και των προηγούμενων κυβερνήσεων, που εδώ και μια δεκαετία κυριολεκτικά έχουν εξαπολύσει επιδρομή σε βάρος των εργαζομένων, των επαγγελματιών, των αγροτών, των λαϊκών στρωμάτων και η επιδρομή αυτή δυστυχώς παραμένει ασταμάτητη. Συνδέεται, βέβαια, συνολικά με τη φοροεισπρακτική λογική σε βάρος των λαϊκών στρωμάτων, γιατί ο ΚΕΔΕ μπορεί να μην αφορά την είσπραξη φορολογικών εσόδων που εντάσσονται στον Κώδικα Φορολογικής Διαδικασίας, όμως αυτό που σίγουρα μένει σταθερό και δεν αλλάζει είναι το από ποιον τα παίρνετε και σε ποιον τα δίνετε.

Και αυτό επιβεβαιώνεται και από τα ίδια τα μεγέθη του Προσχεδίου του Κρατικού Προϋπολογισμού που κατατέθηκε αυτές τις μέρες, αρκούν μόνο δύο μόνο μεγέθη του Προϋπολογισμού για να αποδείξω αυτόν τον απροκάλυπτο ταξικό χαρακτήρα. Απ’ τη μια τα 14 δισ. που θα κατευθυνθούν για τη στήριξη των επενδυτικών σχεδίων κι απ’ την άλλη τα μόλις 3,5 δις. που προσδιορίζονται δήθεν για την ανακούφιση του λαού και τα οποία κι αυτά πάλι θα βγουν από τις τσέπες και τους φόρους των λαϊκών νοικοκυριών, τα οποία εισπράττετε ή πασχίζετε να εισπράξετε, πόσο μάλλον όταν ακόμη κι αυτές οι προβλέψεις του Προϋπολογισμού δεν μπορεί παρά να είναι αβέβαιες, με τον κίνδυνο για περισσότερα μέτρα σε βάρος του λαού να είναι περισσότερο ορατός σε συνθήκες που η ακρίβεια συνεχώς καλπάζει και πυκνώνουν τα σύννεφα εκδήλωση μιας νέας κρίσης, παρά τις αντίθετες υπεραισιόδοξες προβλέψεις των κυβερνητικών στελεχών.

Δηλαδή, οι λαϊκές ανάγκες θα συνεχίσουν να συνθλίβονται στις συμπληγάδες από τη μια της δημοσιονομικής πειθαρχίας και από την άλλη της στήριξης της καπιταλιστικής ανάπτυξης, που θα μεταφραστεί σε νέα βάρη για τον λαό. Είναι χαρακτηριστικό ότι η πλειοψηφία των οφειλετών προς το δημόσιο οφείλουν μικρότερα ποσά έναντι λιγότερων οφειλετών που συγκεντρώνουν όμως τη μερίδα του λέοντος των χρεών. Αυτά τα χρέη των μεγάλων είναι όμως που τελικά μένουν και ανείσπρακτα.

Χαρακτηριστικά στα άρθρα 73 και 74 του Κώδικα ποια είναι τελικά αυτά τα χρέη που θα φτάσουν, που χαρακτηρίζονται ως ανεπίδεκτα είσπραξης και δεν πληρώνονται και ποιοι είναι τελικά αυτοί που πληρώνουν; Ποιοι είναι αυτοί που έχουν τη δυνατότητα να εξαφανίζουν τα περιουσιακά τους στοιχεία, δεν είναι μεγάλες ανώνυμες εταιρείες με πολλές άλλες ενδιάμεσες εταιρείες «φαντομάδες», off shore, διάφορους ανώνυμους μετόχους που μένουν στο σκοτάδι και απολαμβάνουν βέβαια μόνιμη φοροασυλία, αν δεν τους τη χαρίσετε με διάφορες άλλες φορολογικές ρυθμίσεις ενίσχυσης, όπως λέτε, της επιχειρηματικότητας;

Σε αυτούς, λοιπόν, κατευθύνονται οι μεγάλες απαλλαγές και αυτών τα χρέη χαρακτηρίζονται συνήθως ανεπίδεκτα είσπραξης, ενώ στους μικρούς αυτοαπασχολούμενους επαγγελματίες δεν υπάρχει ανοχή ούτε για ένα ευρώ, το πολύ να τα πάτε λίγο προς τα πίσω, όπως έγινε την περίοδο της πανδημίας, όμως μετά διεκδικείτε την είσπραξή τους με κάθε μέσο.

Για ουσιαστική ελάφρυνση με κούρεμα των τόκων και των προσαυξήσεων, αλλά και γενναίο κούρεμα οφειλών σε κείνους που τα εισοδήματά τους είναι μέχρι 12.000 ευρώ, που αντικειμενικά προκύπτει ότι αδυνατούν να πληρώσουν, όπως προβλέπει η πρόταση νόμου του Κ.Κ.Ε., σε αυτούς αρνείστε πεισματικά οποιαδήποτε ελάφρυνση και μάλιστα, αρκεί κανείς να δει και από τις διατάξεις του Κώδικα Είσπραξης Δημοσίων Εσόδων, όπως για παράδειγμα στο άρθρο 6, για να καταλάβει πως φουσκώνουν τα χρέη για όλους αυτούς που αντικειμενικά καθυστερούν και αδυνατούν να πληρώσουν, όταν η αρχική οφειλή φορτώνεται με τα έξοδα είσπραξης, τόκους, πρόστιμα εκπρόθεσμης καταβολής, δηλαδή και τόκο και πρόστιμο και η όποια αναστολή πολλές φορές επιτυγχάνεται, δεν «παγώνει» ούτε καν τους τόκους των οφειλών.

Βέβαια, στην περίπτωση της γέννησης απαίτησης σε βάρος του Δημοσίου, τα ψηφιακά συστήματα εκεί παύουν να λειτουργούν. Μάλλον λειτουργούν άψογα όταν πρόκειται να συμψηφίσουν την απαίτηση των εργαζομένων με οποιαδήποτε οφειλή, ακόμα κι αν αυτή δεν είναι ληξιπρόθεσμη, όταν όμως η εκκαθάριση είναι πιστωτική, εκεί η επιστροφή των χρημάτων «έρχεται με τα πόδια». Όπως λέγαμε, με ρυθμούς χελώνας απαντούν και διάφορες Υπηρεσίες σε αιτήματα περί αμφισβήτησης, απαίτησης κλπ..

Υπάρχουν μια σειρά ακόμα διατάξεις που φανερώνουν τον αντιλαϊκό και ταξικό χαρακτήρα των ρυθμίσεων αυτών, που αφορούν τη δυνατότητα του αστικού κράτους να εισπράττει, ένα αστικό κράτος που είναι επιλεκτικά αποτελεσματικό και επιτελικό όταν πρόκειται να στραφεί σε βάρος του λαού και των συμφερόντων του. Είναι χαρακτηριστικά, για παράδειγμα, τα άρθρα 4 και 7, όπου στην πραγματικότητα λέγεται ότι η παράλειψη της ατομικής ειδοποίησης με ηλεκτρονικό τρόπο δεν ασκεί επιρροή στην κύρωση των αναγκαστικών μέτρων, με αποτέλεσμα ο κόσμος ούτε να καταλαβαίνει καλά-καλά πότε βρίσκεται με κατάσχεση στον λογαριασμό του, πότε δεσμεύονται τα χρήματά του και βέβαια, πολλές φορές οι διαδικασίες αυτές να είναι πολύ γρηγορότερες για να ανασταλούν οι κατασχέσεις, ακόμη και όταν κερδίζονται υποθέσεις και έχουν δεσμευτεί λογαριασμοί κλπ..

Αντίθετα, το αστικό επιτελικό κράτος εκσυγχρονίζεται και επιδιώκεται να γίνει πιο ταχύ και αποτελεσματικό, αξιοποιώντας ένα πλήρες νομοθετικό οπλοστάσιο απέναντι στους μικροοφειλέτες, εργαζόμενους, επαγγελματίες, βιοπαλαιστές, αγρότες και λαϊκά στρώματα, γι’ αυτούς, δηλαδή, προς τους οποίους ετοιμάζεται το πογκρόμ των πλειστηριασμών και των κατασχέσεων και γι’ αυτούς για τους οποίους επιχειρείτε να κάνετε και το πιο αποτελεσματικό, αν θέλετε, πιο ευδιάκριτο νομοθετικό πλαίσιο. Γι’ αυτό θέλετε να είναι πλήρες χωρίς κενά το νομοθετικό πλαίσιο, για να επιταχύνονται οι διαδικασίες της αναγκαστικής είσπραξης των οφειλών- είναι εξάλλου και αυτά όλα μέσα στα διάφορα προαπαιτούμενα του Ταμείου Ανάκαμψης- για να μπορείτε με το πάτημα ενός κουμπιού και χωρίς εμπόδια, να βγαίνει στο σφυρί η λαϊκή στέγη και η περιουσία. Γι’ αυτό έχετε εντάξει και τις ηλεκτρονικές κατασχέσεις και πλειστηριασμούς και στο κομμάτι της διοικητικής εκτέλεσης, βέβαια που δεν αλλάζει σε τίποτα, το γεγονός ότι έγινε επί κυβέρνησης ΣΥ.ΡΙΖ.Α. και εφαρμόζεται σήμερα και από την Κυβέρνηση της Νέας Δημοκρατίας.

Γιατί με αυτή τη συνέχεια σε αυτή τη διαδικασία, η Νέα Δημοκρατία αξιοποιεί στο σύνολό του το νομοθετικό οπλοστάσιο που το παρέλαβε ενισχυμένο από τον ΣΥ.ΡΙΖ.Α., όταν αυτός, από τη δική του δική του μεριά, εξαπέλυε επίθεση στη λαϊκή στέγη. Τότε είναι που μετατρέψατε, για διευκόλυνση και να ξεμπερδεύετε με τις λαϊκές αντιδράσεις και κινητοποιήσεις και γενικεύσατε τους ηλεκτρονικούς πλειστηριασμούς, τότε είναι που μετατρέψατε σε ιδιώνυμο αδίκημα τις κινητοποιήσεις ενάντια στους πλειστηριασμούς, που εφαρμόζονται σε κάθε περίπτωση, για να μπορέσετε στην πραγματικότητα, να ξεμπερδέψετε από την αλληλεγγύη που εκφράζεται κάθε φορά που πάτε να βγάλετε ένα λαϊκό σπίτι «στο σφυρί».

Αυτό, κύριε Αλεξιάδη, δεν ήταν σκαλοπάτι που διευκόλυνε τους πλειστηριασμούς ή μήπως η αλληλεγγύη των εργαζομένων, οι κινητοποιήσεις τους ενάντια στους πλειστηριασμούς, γινόταν στις περιπτώσεις των εφοπλιστών, όπως στο παράδειγμα που χρησιμοποιήσατε, για να προστατεύσουν τους εφοπλιστές που οφείλουν χιλιάδες δεδουλευμένα απέναντι στους εργαζόμενους;

Αυτό το νομοθετικό οπλοστάσιο που το αλληλοσυμπληρώνετε όλες οι κυβερνήσεις- γιατί εδώ, «το ένα χέρι νίβει τ` άλλο και τα δύο το σύστημα»- χρησιμοποιείται και σήμερα για να σέρνονται στα δικαστήρια, με κατηγορίες που παραπέμπουν στο κοινό έγκλημα, συνδικαλιστές, πρωτοπόροι αγωνιστές.

Ένα τέτοιο παράδειγμα είναι και η ποινικοποίηση και η κλήση σε απολογία του Βάλσαμου Συρίγου, μέλους της Κεντρικής Επιτροπής της Γραμματείας του ΠΑΜΕ και Γενικού Γραμματέα της Ομοσπονδίας Οικοδόμων, που με αυτές τις διατάξεις διώκεται, για τη συμμετοχή του σε κινητοποιήσεις ενάντια σε πλειστηριασμό της πρώτης κατοικίας. Να, λοιπόν, απέναντι σε ποιους θέλετε να γίνει επιτελικό και αποτελεσματικό το κράτος. Όμως, να ξέρετε, ότι οι εργαζόμενοι και τα λαϊκά στρώματα, δεν πρόκειται να δείξουν ανοχή σε κάθε λογής διαδηλωτοδικεία και συνολικά, στο κλίμα της τρομοκράτησης που πάει χέρι-χέρι. Βέβαια με την κλιμάκωση της αντιλαϊκής πολιτικής και τον αγώνα τους θα ενισχύσουν, αλλά και την αλληλεγγύη τους, απέναντι στους εργαζόμενους, που αρνούνται να σφίξουν άλλο το ζωνάρι και θα απαντήσουν, οργανώνοντας τις κινητοποιήσεις τους για μια ζωή και δουλειά, με βάση τις σύγχρονες δυνατότητες.

Καταψηφίζουμε επί της αρχής το νομοσχέδιο για την ουσία των διατάξεων που περιλαμβάνει. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε την κυρία Κομνηνάκα και περνάμε στον Ειδικό Αγορητή της Ελληνικής Λύσης τον κ. Κωνσταντίνο Χήτα.

**ΚΩΝΣΤΑΝΤΙΝΟΣ ΧΗΤΑΣ(Ειδικός Αγορητής της Ελληνικής Λύσης):** Κύριε Πρόεδρε, ευχαριστώ πάρα πολύ. Κύριε Υπουργέ, λέτε, έτσι υποστηρίζετε τουλάχιστον, σύμφωνα με την αιτιολογική έκθεση την οποία διαβάσαμε, ότι στοχεύετε ως Υπουργείο και ως Κυβέρνηση, άμεσα στην ενίσχυση της ασφάλειας δικαίου, όπως λέτε, στην καταπολέμηση της πολυνομίας, που σχετίζεται με την άμεση απλούστευση της καθημερινότητας των πολιτών. Η αλήθεια είναι, όμως, κύριε Υπουργέ, ότι στόχος σας με το συγκεκριμένο νομοσχέδιο, είναι να βάλετε στο στόχαστρο τους Έλληνες. Τους Έλληνες πολίτες, τους Έλληνες φορολογούμενους, τις μικρομεσαίες επιχειρήσεις. Θα σας πω, γιατί είμαι σίγουρος ότι θα απαντήστε μετά ότι αυτό υπάρχει, είναι απλά κωδικοποίηση κλπ. Θα τα πούμε όλα.

Η αλήθεια είναι ότι, διευκολύνετε το δημόσιο να πάρει τα πάντα από τους πολίτες, να τους φτωχοποιήσετε ακόμη περισσότερο. Συστηματοποιείτε τη νομοθεσία, όχι για διευκόλυνση των πολιτών, αλλά για τη διευκόλυνση είσπραξης των χρεών, στρώνοντας έτσι για μία ακόμη φορά το κόκκινο χαλί στα πιστωτικά ιδρύματα και στις τράπεζες. Σε όλους αυτούς, δηλαδή, που έχουν θησαυρίσει τόσα χρόνια, όλα αυτά τα χρόνια της κρίσης και της πανδημίας, στην πλάτη και εις βάρος των Ελλήνων πολιτών. Λέτε, ότι η αναμόρφωση του δικαίου και η κωδικοποίηση, αποτελούν πρακτικές καλής νομοθέτησης.

Να ρωτήσω κάτι. Γιατί επικαλείστε ως κυβέρνηση την καλή νομοθέτηση αλά καρτ και τις πρακτικές καλής νομοθέτησης; Γιατί δεν τις εφαρμόζετε ως κυβέρνηση, για παράδειγμα, όταν στα νομοσχέδια που καταθέτετε έχουν προστεθεί, πολλές φορές, διπλάσια άρθρα από όσα είναι στη διαβούλευση; Εκεί που πάει; Πάει περίπατο η καλή νομοθέτηση. Γιατί τις ξεχνάτε τις τροπολογίες, που καταθέτετε τελευταία στιγμή, με αντιφατικά μεταξύ τους άρθρα και δυσκολεύετε ακόμα και την απόφασή μας, το τι θα ψηφίσουμε ή στις τροπολογίες που, πολλές φορές, η έκτασή τους συναγωνίζεται το νομοσχέδιο.

Σε αυτές τις περιπτώσεις, λοιπόν, προφανώς δεν έχει καμία αξία η καλή νομοθέτηση του επιτελικού κράτους. Έχει αξία εκεί που θέλετε εσείς. Επιλεκτικές, όμως, είναι όλες οι πολιτικές σας, κύριε Βεσυρόπουλε, της κυβέρνησης εννοώ, όχι μόνο οι προσωπικές του Υπουργείου και του κ. Σταϊκούρα και οι δικές σας. Όλη η κυβερνητική πολιτική και όλη η στρατηγική. Πολιτικές που για εμάς, αυτή είναι η δική μας άποψη, στοχεύουν στη θωράκιση των τραπεζών και όχι στη θωράκιση των πολιτών. Στρατηγικές, που έχουν στόχο την κερδοφορία των ολίγων, των μονοπωλίων και των διαφόρων καρτέλ, που τώρα τελευταία είναι και της μόδας.

Αυτό το νομοσχέδιο ξέρετε δεν αποτελεί εξαίρεση. Αποτελεί ακόμη ένα κομμάτι για την υλοποίηση του σχεδίου σας, που δεν είναι άλλο από την οικονομική εξαθλίωση των Ελλήνων. Μετά το νέο, λοιπόν, πτωχευτικό, με την επίσημη, δηλαδή, φτωχοποίηση του Έλληνα, παίρνοντας του το σπίτι ή στην καλύτερη κάνοντάς τον νοικάρη σε αυτό, τώρα κωδικοποιείτε τη νομοθεσία, για να τρέξετε και να εκσυγχρονίσετε τις διαδικασίες. Για να εισπράξετε οφειλές και χρέη. Για να διευκολυνθούν οι πλειστηριασμοί. Αυτοί είναι οι πραγματικοί σας στόχοι, πίσω από αυτή τη νομοθεσία. Στην πραγματικότητα, και αυτό θα πρέπει να ξέρουν οι Ελληνίδες και οι Έλληνες, έρχεται ένα τσουνάμι. Ένα τσουνάμι πλειστηριασμών. Προστασία της πρώτης κατοικίας, ουσιαστικά, δεν υπάρχει, ενώ τα διάφορα funds θέλουν να βγάλουν στο σφυρί ακίνητα και όχι να διευκολύνουν, όπως θα έπρεπε τους οφειλέτες.

Ξέρετε, δεν έχουν περάσει πολλές ημέρες, κύριε Υφυπουργέ, που συζητάγαμε για τον συμπληρωματικό προϋπολογισμό του 2022.Είχε αναφέρει ο κύριος Σταϊκούρας, σε συζήτηση του σχετικού νομοσχεδίου, ότι έχετε καταφέρει, ως κυβέρνηση, έτσι είχε πει, να μειώσετε, λέει, εντυπωσιακά τα «κόκκινα» δάνεια των τραπεζών. Ναι, τα λόγια είναι ωραία. Να δούμε τι κρύβεται πίσω τα λόγια. Τα δάνεια, όμως, αυτά, ξέρετε, δεν εξαφανίστηκαν. Δεν είστε ο Μάικ Λαμάρ της πολιτικής. Συνεχίζουν να τα χρωστάνε οι Έλληνες πολίτες κανονικά. Τα «κόκκινα» δάνεια, λοιπόν, είναι οι περιβόητες εταιρείες διαχείρισης, ξεπερνούν τα 87 δις. Εκεί πήγαν και μιλάμε για 87 δισεκατομμύρια. Άρα δεν εμφανίζονται στις τράπεζες, εμφανίζονται μια χαρά όμως στις καμπούρες των Ελλήνων.

Τότε, λοιπόν, ιδρύσατε άλλη μία ανεξάρτητη αρχή, αυτή της πιστοληπτικής αξιολόγησης, με τη δικαιολογία ή την αιτιολογία ότι έτσι προστατεύεται ουσιαστικά με αυτό τον τρόπο τους Έλληνες φορολογούμενους που έχουν ανάγκη να δανειστούν για να επιβιώσουν. Αυτό όμως που πραγματικά κάνατε με την αρχή αυτή είναι να φακελώσετε όλους τους Έλληνες, να δώσετε απλόχερα πληροφορίες, δεδομένα, στοιχεία για το πού, πόσα χρωστά ο καθένας, ακόμη και για ανεξόφλητους λογαριασμούς της ΔΕΗ θα υπάρχει φακέλωμα. Και τώρα, με το συγκεκριμένο νομοσχέδιο, αναλαμβάνει και με τη βούλα πλέον να εισπράξει, να πλειστηριάσει και να βγάλει στο σφυρί άλλη μία ανεξάρτητη αρχή, η Ανεξάρτητη Αρχή Δημοσίων Εσόδων.

Στα πλαίσια, λοιπόν, της επικαιροποίησης της νομοθεσίας, η ΑΑΔΕ έχει πρωταγωνιστικό ρόλο. Να σημειώσουμε εδώ χαρακτηριστικά ότι με απόφαση του διοικητή της ΑΑΔΕ μπορεί να ανατεθεί η είσπραξη δημοσίων εσόδων σε πιστωτικά ιδρύματα, σε ιδρύματα ηλεκτρονικού χρήματος, σε ιδρύματα πληρωμών, στην Τράπεζα της Ελλάδος, σε οποιαδήποτε άλλη δημόσια υπηρεσία. Στο νομοσχέδιο που φέρνετε έχει διατάξεις για πλειστηριασμούς, τα οποία μπορούν να προστεθούν ληξιπρόθεσμα και μη ληξιπρόθεσμα χρέη για κατασχέσεις στα χέρια τρίτων και πιστωτικών ιδρυμάτων με ηλεκτρονικό μέσο, ακόμα και αν δεν έχει συγκατατεθεί ρητά στη χρήση του συγκεκριμένου μέσου, βάσει του άρθρου 76, όπως αναφέρει στο νομοσχέδιο. Ο διοικητής, επίσης, της ΑΑΔΕ μπορεί να αποστέλλει ηλεκτρονικά, σε πιστωτικά ιδρύματα της χώρας, τα στοιχεία των οφειλετών του δημοσίου με συνολική οφειλή πάνω από 70.000 ευρώ. Τα πιστωτικά ιδρύματα, μάλιστα, υποχρεούνται αυθημερόν, αυθημερόν, δείτε πόσο ανατριχιαστικό είναι, να κάνουν τις απαραίτητες ενέργειες για να δεσμεύσουν τα χρήματα που βρίσκονται στους λογαριασμούς των οφειλετών μέχρι το ύψος της συνολικής οφειλής. Αυτά φέρνετε σήμερα, τα κωδικοποιείτε και γυρεύετε με περίσσιο πολιτικό θράσος την ψήφο της αντιπολίτευσης.

Αλλά και στη δήλωση τρίτου, στο άρθρο 34, ο νομοθέτης δίνει προθεσμία οκτώ ημερών, μια σύντομη δηλαδή προθεσμία, δείτε λίγο πως νομοθετείτε, οκτώ μέρες, που μπορεί να λειτουργήσει σε βάρος του αυτό αφού μπορεί να μην προλάβει να την τηρήσει. Οκτώ μέρες είναι. Μάλιστα, αναφέρεται ότι η ανωτέρω προθεσμία δεν μπορεί να παραταθεί λόγω απόστασης. Την ίδια στιγμή, όμως, ο προϊστάμενος της ΑΑΔΕ μπορεί να ασκήσει ανακοπή κατά δήλωσης μέσα σε ένα μήνα. Αναφέρω τις παραπάνω διατάξεις, γιατί αποτυπώνουν τις διαδικασίες, τις διαδικασίες που προβλέπονται με τέτοιο τρόπο ώστε το δημόσιο να έχει άφθονο χρόνο να λειτουργήσει και να αντιδράσει για να ασκήσει, αν θέλετε, τα δικαιώματά του, σε αντίθεση με την άλλη πλευρά που τρέχει να προλάβει σύντομες προθεσμίες. Επιπλέον, στο πρόγραμμα πλειστηριασμού ρητά προβλέπεται ότι δεν εφαρμόζεται το άρθρο 1019 του Κώδικα Πολιτικής Δικονομίας για την ανατροπή της κατάσχεσης, κάτι που εξ ορισμού φέρνει τον οφειλέτη σε μειονεκτική θέση. Στα πλαίσια αυτά και ο εγγυητής, και αυτό είναι επίσης σημαντικό να το ξέρει ο κόσμος, βρίσκεται σε δυσμενή και άδικη θέση αφού έχει την ίδια ευθύνη με τον οφειλέτη. Ο εγγυητής.

Θα μας πείτε, τώρα, ότι τα παραπάνω όλα δεν είναι κάτι νέο, κύριε συνάδελφε, θα μου πείτε, αλλά κωδικοποιούνται υφιστάμενες διατάξεις. Ξέρετε, κύριε Βεσυρόπουλε, το τέρας ακόμη κι αν το κωδικοποιήσεις παραμένει τέρας, δεν αλλάζει. Όλα τα παραπάνω, λοιπόν, αναδεικνύουν και τη μορφή συνεργασίας τραπεζών και δημοσίου. Οι τράπεζες, δηλαδή, να εξυπηρετούν το δημόσιο, αλλά και το δημόσιο να εξυπηρετεί τις τράπεζες. Το δημόσιο και οι τράπεζες να καταδιώκουν τον Έλληνα φορολογούμενο για κάθε χρέος και την ίδια στιγμή να έχετε ψηφίσει το ακαταδίωκτο για τους τραπεζίτες. Ακαταδίωκτο για τους τραπεζίτες, ακαταδίωκτο για τους ιατρούς, ακαταδίωκτο για τους υπουργούς, ακαταδίωκτο για τους βουλευτές, ακαταδίωκτο για όλα. Μετά αναρωτιόμαστε γιατί έχει απηυδήσει ο κόσμος και έχει γυρίσει την πλάτη στην πολιτική.

Αυτή είναι η αντιφατική και άδικη πολιτική σας.

Και κλείνω, κύριε Πρόεδρε, λέγοντας το εξής. Δεν μπορεί μια βιώσιμη ανάπτυξη και οικονομική πολιτική να βασίζεται στο ότι οι τράπεζες ξεφορτώθηκαν «κόκκινα δάνεια», φύγετε από τα μάτια μου, τα οποία, όμως, εξακολουθούν να είναι θηλιά στους Έλληνες πολίτες.

Δεν μπορεί μία επιτυχημένη οικονομική πολιτική να βασίζεται μόνο σε νούμερα και συστήματα, αγνοώντας την πραγματικότητα, αγνοώντας τη ζοφερή πραγματικότητα που βιώνουν οι Έλληνες πολίτες.

Από εμάς είναι «Όχι».

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κο Χήτα και περνάμε στον Ειδικό Αγορητή του ΜέΡΑ25, κο Λογιάδη.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι, δύο είναι τα κρίσιμα και κομβικά θέματα για εμάς, το ΜέΡΑ25, στο σημερινό σχέδιο νόμου.

Πρώτον, αυτό που αφορά το λογισμικό που χρησιμοποιείται και δεύτερον, την Ανεξάρτητη Αρχή Δημοσίων Εσόδων.

Σε έναν κόσμο ψηφιοποιημένο, το φορολογικό λογισμικό δεν πρέπει να είναι εκτός ελέγχου από τη χώρα, αλλά να ελέγχεται από την Ελλάδα. Αποτελεί πρωτίστως θέμα εθνικής ασφάλειας. Να τονίσουμε ότι σε ένα τέτοιο κόσμο, ψηφιοποιημένο, που δεν ελέγχεις το λογισμικό, υπάρχει, πρώτον, το πρόβλημα της προστασίας των προσωπικών δεδομένων πολιτών και νομικών προσώπων και δεύτερον, όταν έχετε παραδώσει στην Α.Α.Δ.Ε. (Ανεξάρτητη Αρχή Δημοσίων Εσόδων), ουσιαστικά, τη ραχοκοκαλιά της νέας τεχνολογικής επανάστασης, την ψηφιοποίηση του Δημοσίου, η οποία άρχισε να χτίζεται από το ΠΑΣΟΚ, το διάστημα 2010-2011, παραδίδετε, ουσιαστικά, τις δυνατότητες για ανάπτυξη, την προοπτική για εθνική ανεξαρτησία και ασφάλεια και τα ανθρώπινα δικαιώματα, με καταστροφικές συνέπειες, όπως υποστηρίζουμε, εμείς, στο ΜέΡΑ25.

Περαιτέρω, με τον μνημονιακό νόμο 4389/2016 ιδρύθηκε, με απαίτηση των θεσμών, η Α.Α.Δ.Ε.. Ιδρύθηκε κατά παράβαση του Συντάγματος, σε αντίθεση προς το άρθρο 101 Α, που αναφέρει συγκεκριμένα πέντε ανεξάρτητες αρχές, οι οποίες είναι, η «Αρχή Προστασίας Δεδομένων Προσωπικού Χαρακτήρα», το «Εθνικό Συμβούλιο Ραδιοτηλεόρασης», το γνωστό μας «Ε.Σ.Ρ.», η Αρχή που διασφαλίζει το απόρρητο των επιστολών και της ελεύθερης ανταπόκρισης ή επικοινωνίας, η Α.Δ.Α.Ε. (Αρχή Διασφάλισης του Απορρήτου των Επικοινωνιών), το «Ανώτατο Συμβούλιο Επιλογής Προσωπικού» (ΑΣΕΠ) και το «Συνήγορο του Πολίτη», όχι όμως την Α.Α.Δ.Ε..

Καμία, λοιπόν, άλλη ανεξάρτητη αρχή, εκτός αυτών των πέντε, που ορίζει το Σύνταγμα, δεν μπορεί να υπάρξει, όπως δεν μπορεί να υπάρξει και μία δεύτερη Βουλή.

Το άρθρο 1 του καταστατικού της Α.Α.Δ.Ε. αναφέρει «Συνιστάται Ανεξάρτητη Διοικητική Αρχή χωρίς νομική προσωπικότητα με την επωνυμία Ανεξάρτητη Αρχή Δημοσίων Εσόδων (ΑΑΔΕ)». Άρα, χωρίς νομική προσωπικότητα, αποτελεί ένα καθαρά ιδιωτικό μηχανισμό που είναι υπό τον άμεσο έλεγχο των δανειστών. Αποτελεί ένα εισπρακτικό μηχανισμό, όχι μόνο της φορολογητέας ύλης, αλλά και κάθε άλλου δημόσιου εσόδου, ακόμη και τα πρόστιμα της Τροχαίας.

Το άρθρο 2, παράγραφοι 3 και 4 ορίζουν ότι όσες αρμοδιότητες τής εκχωρηθούν, πέρα από αυτές που τής δίνει το καταστατικό ίδρυσής της σε βάθος χρόνου από τον Υπουργό Οικονομικών, ο Υπουργός Οικονομικών δεν μπορεί να τις πάρει πίσω και δεν μπορεί η Βουλή με νέο νόμο να τις ξαναδώσει στον Υπουργό Οικονομικών.

Αυτή η νομοθετική ρύθμιση, η οποία δεσμεύει τη Βουλή και μελλοντικά, είναι προφανής Αντισυνταγματική και στερείται νομιμότητας.

Το άρθρο 3 ορίζει ότι η Α.Α.Δ.Ε. δεν υπόκειται σε ιεραρχικό έλεγχο ούτε σε διοικητική εποπτεία από τα κυβερνητικά όργανα και τις άλλες διοικητικές αρχές.

Το άρθρο 5, παράγραφος 1, ορίζει, επίσης, ότι δεν υπόκεινται σε ιεραρχικό έλεγχο ή εποπτεία από τον Υπουργό Οικονομικών.

Και μόνον για τους δύο αυτούς λόγους, το θέμα του λογισμικού και το θέμα της λειτουργίας της Α.Α.Δ.Ε., το «Μέτωπο Ευρωπαϊκής Ρεαλιστικής Ανυπακοής»,το ΜέΡΑ25 καταψηφίζει το σχέδιο νόμου, «Κύρωση Κώδικα Είσπραξης Δημοσίων Εσόδων».

Θεωρούμε, άρα, ότι δεν χρειάζεται να αναφερθούμε αναλυτικά και διεξοδικά σε κάθε ένα άρθρο. Είμαστε κράτος πτωχευμένο, με πολίτες πτωχευμένους και εμείς μιλάμε για εισπράξεις και κατασχέσεις. Από τον Απρίλιο έως τον Μάιο, φέτος, οι οφειλέτες με χρέη προς την Εφορία έφτασαν τα 4,7 εκατομμύρια από 3,9 εκατομμύρια που ήταν. Αυξήθηκαν, δηλαδή, κατά 800.000 μόνο μέσα σε ένα μήνα.

Από τα 4,7 εκατομμύρια οφειλετών, 1.975.000 είναι ανοικτοί σε κατασχέσεις καταθέσεων και περιουσιακών στοιχείων, ενώ σε 1.364.000 οφειλέτες έχουν επιβληθεί αναγκαστικά μέτρα είσπραξης οφειλών.

Οι ληξιπρόθεσμες οφειλές σύμφωνα με τα στοιχεία ανέρχονται σε 3,7 δισ. ευρώ από την αρχή του έτους. Τα συνολικά ληξιπρόθεσμα χρέη προς την εφορία έχουν ανέλθει σε 112,5 δισ. ευρώ, εκ των οποίων τα 25,5 δισ. ευρώ είναι ανεπίδεκτα προς είσπραξη. Είμαστε ξένοι στον τόπο μας και πολλαπλώς πτωχευμένοι.

Το ΜέΡΑ25 τονίζει τη διαγραφή των χρεών που δημιουργήθηκαν από την πανδημία, την ενεργειακή κρίση, την ακρίβεια όπως ζητούν και τα Οικονομικά Επιμελητήρια της χώρας. Αυτές οι αβάσταχτες καταστάσεις αποτελούν συν τοις άλλοις συνθήκες ανωτέρας βίας, διότι δεν είναι ο κάθε πολίτης υπεύθυνος γι’ αυτά, δεν τα δημιούργησε ο πολίτης. Για το ΜέΡΑ25 πρώτιστο θέμα, ο λόγος ύπαρξής μας στη Βουλή και ο αγώνας που κάνουμε είναι η ανάκτηση της εθνικής μας κυριαρχίας. Καταψηφίζουμε.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Αναπληρωτής Υπουργός Οικονομικών):** Ευχαριστώ κύριε Πρόεδρε.

Κυρίες και κύριοι συνάδελφοι, από την αρχή της θητείας της, η Κυβέρνηση του Κυριάκου Μητσοτάκη, με βάση τις διατάξεις του επιτελικού κράτους, ενέταξε στο Ενοποιημένο Σχέδιο της Κυβερνητικής της Πολιτικής την κωδικοποίηση και απλούστευση της φορολογικής νομοθεσίας. Σε αυτό το πλαίσιο το Υπουργικό Συμβούλιο το Σεπτέμβριο του 2019 ενέκρινε για πρώτη φορά το αναλυτικό πρόγραμμα κωδικοποίησης και ακολούθησε σειρά συντονισμένων ενεργειών όλων των εμπλεκόμενων μερών για την ολοκλήρωση της σημαντικότατης αυτής μεταρρύθμισης.

Μίας προσπάθειας ιδιαίτερα σημαντικής, που εντάχθηκε, μάλιστα, ως μεταρρύθμιση στα πλαίσια του Ταμείου Ανάκαμψης και Ανθεκτικότητας. Στην προσπάθεια αυτή περιλαμβάνεται, μεταξύ άλλων, η νομοθετική κωδικοποίηση έξι συνολικά φορολογιών: του Κώδικα Είσπραξης Δημοσίων Εσόδων, του Φόρου Προστιθέμενης Αξίας, των λοιπών έμμεσων φορολογιών, του Κώδικα Φορολογικής Διαδικασίας, της Φορολογίας Περιουσίας και του Εθνικού Τελωνειακού Κώδικα.

Παράλληλα, δρομολογήθηκε η διοικητική κωδικοποίηση της άμεσης φορολογίας. Το νομοσχέδιο που συζητάμε σήμερα, σχετικά με τη νομοθετική κωδικοποίηση του Κώδικα Είσπραξης Δημοσίων Εσόδων, αποτελεί μία ακόμη ουσιαστική μεταρρύθμιση στον τομέα της φορολογικής πολιτικής. Στο σημείο αυτό θα ήθελα να ευχαριστήσω θερμά όλα τα μέλη της ομάδας για τις προπαρασκευαστικές ενέργειες της νομοθετικής κωδικοποίησης του ΚΕΔΕ, τα μέλη της Κεντρικής Επιτροπής Κωδικοποίησης και όλους όσους εργάστηκαν για το νομοσχέδιο που συζητάμε σήμερα.

Για πρώτη φορά μετά από χρόνια, κωδικοποιούνται όλες οι διατάξεις που διέπουν τη διοικητική διαδικασία για την είσπραξη των δημοσίων εσόδων, όπως αυτές αποτυπώνονται στον Κώδικα Είσπραξης Δημοσίων Εσόδων. Δεν χρειάζεται να επισημάνω τον σημαντικό ρόλο που διαδραματίζει η λειτουργικότητα και η αποτελεσματικότητα του Κώδικα Είσπραξης Δημοσίων Εσόδων. Δεν είναι άλλωστε τυχαίο που η πρώτη μεταρρυθμιστική δράση κωδικοποιήσεων Κωδίκων Φορολογικής Νομοθεσίας ξεκινά από το νομοθέτημα αυτό.

Σε αυτό στηρίζεται η είσπραξη των δημοσίων εσόδων αλλά και των εσόδων λοιπών δημοσίων νομικών προσώπων. Ουσιαστικά, μέσα από αυτή τη θεσμική παρέμβαση, έχουμε μια ενσωμάτωση όλων των θεσμικών και άλλων αλλαγών που έχουν επέλθει τα τελευταία χρόνια. Αλλαγών που σχετίζονται τόσο με το συναφές θεσμικό πλαίσιο όσο και με τις νέες εξελίξεις, τα νέα οργανωτικά δεδομένα αλλά και με την ψηφιοποίηση των διαδικασιών. Και δεν θα είναι η μοναδική θεσμική παρέμβαση με κυρίαρχο δομικό της στοιχείο την απλοποίηση και την κωδικοποίηση των διαδικασιών. Έχουν ήδη δρομολογηθεί οι απαιτούμενες διαδικασίες για την κατάθεση προς κύρωση από τη Βουλή τον Κώδικα Φορολογικής Διαδικασίας, ενώ παράλληλα, στο προσεχές διάστημα, αναμένεται να ολοκληρωθεί η απαιτούμενη επεξεργασία από την Κεντρική Επιτροπή Κωδικοποίησης και να κατατεθούν προς κύρωση από τη Βουλή ο Φόρος Προστιθέμενης Αξίας και ο Κώδικας των λοιπών έμμεσων φορολογιών.

Βάσει προγραμματισμού είναι σε φάση επεξεργασίας η κωδικοποίηση Φορολογίας Περιουσίας και του Εθνικού Τελωνειακού Κώδικα. Παράλληλα, στο σχεδιασμό μας ,υπάρχουν και άλλες δράσεις με μεταρρυθμιστικό πρόσημο που θα εκσυγχρονίζουν τις δομές, το κανονιστικό πλαίσιο και τον τρόπο λειτουργίας της φορολογικής διοίκησης, όπως: η διοικητική κωδικοποίηση της Άμεσης Φορολογίας, όπως προανέφερα, η οποία βρίσκεται σε φάση οριστικοποίησης.

Η ίδρυση μιας νέας μονάδας εντός του Υπουργείου Οικονομικών, υπεύθυνης για την ενοποίηση και τη συνέπεια της πρωτογενούς φορολογικής νομοθεσίας και των υπουργικών αποφάσεων.

Η ίδρυση μιας νέας μονάδας εντός της ΑΑΔΕ, που θα είναι υπεύθυνη για την ενοποίηση της δευτερογενούς νομοθεσίας και η ενοποίηση της δευτερογενούς νομοθεσίας, (αποφάσεων και εγκυκλίων) της Ανεξάρτητης Αρχής Δημοσίων Εσόδων (ΑΑΔΕ).

Τώρα σε ό,τι αφορά το σημερινό νομοσχέδιο σχετικά με την κύρωση του Κώδικα Είσπραξης Δημοσίων Εσόδων (ΚΕΔΕ), σημειώνω τα εξής: Η κωδικοποίηση ήταν επιβεβλημένη, αφού όλο το προηγούμενο διάστημα, οι διατάξεις του Κώδικα Είσπραξης Δημοσίων Εσόδων (ΚΕΔΕ) είχαν υποστεί αλλεπάλληλες τροποποιήσεις στο περιεχόμενό τους, είτε ευθέως είτε έμμεσα, κατά τρόπο μη συστηματικό και συχνά αποσπασματικό. Πολλές, μάλιστα, από τις κωδικοποιημένες διατάξεις είχαν καταστεί ανενεργείς ή είχαν, σιωπηρά καταργηθεί.

Προχωρήσαμε, λοιπόν, στην κωδικοποίηση αυτή, οι στρατηγικοί στόχοι της οποίας είναι οι εξής: Πρώτον, ο εκσυγχρονισμός και η απλοποίηση της φορολογικής νομοθεσίας, ειδικότερα και στο δίκαιο της είσπραξης δημοσίων εσόδων.

Δεύτερον, η προστασία και η αξιόπιστη ενημέρωση των φορολογουμένων για το ισχύον ρυθμιστικό πλαίσιο και λοιπά δεδομένα ως αναγκαίο κριτήριο για τη βέλτιστη φορολογική τους συμμόρφωση.

Τρίτον, η επιβολή και εφαρμογή των αρχών του κράτους δικαίου, της ασφάλειας δικαίου και της χρηστής διοίκησης εν γένει.

Τέταρτον, η κυριαρχία και έμπρακτη αποτύπωση των πρακτικών καλής νομοθέτησης και σε θέματα είσπραξης δημοσίων εσόδων.

Όπως ανέφερα, ο νέος Κώδικας δίνει λύση στα προβλήματα, που έχουν δημιουργηθεί από τις συνεχείς και πολλαπλές νομοθετικές τροποποιήσεις, που έγιναν αποσπασματικά στον Κώδικα Είσπραξης Δημοσίων Εσόδων (ΚΕΔΕ) τα τελευταία χρόνια.

Συγκεκριμένα. Αίρονται οι ανακολουθίες και οι αναντιστοιχίες στο περιεχόμενο επιμέρους ρυθμίσεων του ίδιου του Κώδικα Είσπραξης Δημοσίων Εσόδων (ΚΕΔΕ), ώστε να μπορούν πλέον οι σχετικές ρυθμίσεις να λειτουργούν αυτοτελώς.

Απαλείφεται η αναφορά σε αρμοδιότητες είτε της Φορολογικής Διοίκησης είτε άλλων οργάνων, που είχαν ρητά ή σιωπηρά καταργηθεί, αλλά και η αναφορά σε διατάξεις που αφορούν σε τύπο και διαδικασίες ή έννοιες, που είτε πλέον είναι παρωχημένες είτε έχουν ενσωματωθεί με διαφορετικό περιεχόμενο σε νεότερες διατάξεις.

Επικαιροποιείται η ονομασία των εμπλεκόμενων οργάνων της διοίκησης και των αρμοδιοτήτων τους μετά και τη θέσπιση της ΑΑΔΕ.

Καταργούνται διατάξεις που έχουν κριθεί αντισυνταγματικές από τη νομολογία του Ανωτάτου Ειδικού Δικαστηρίου ή έχουν εξαντλήσει το ρυθμιστικό τους περιεχόμενο.

Καταργούνται αρκετές διατάξεις ή και ολόκληρα άρθρα, που το πραγματικό ρυθμιστικό τους πεδίο έχει τροποποιηθεί από την εισαγωγή νεότερων διατάξεων ή πλέον, δεν ανταποκρίνεται στις σύγχρονες κοινωνικές συνθήκες, δομές και αντιλήψεις.

Αντιμετωπίζεται το πρόβλημα της νομοτεχνική και λογικής ασυνέπειας των εντός του Κώδικα Είσπραξης Δημοσίων Εσόδων (ΚΕΔΕ) διατάξεων με άλλες εκτός του Κώδικα Είσπραξης Δημοσίων Εσόδων (ΚΕΔΕ) συναφείς ρυθμίσεις.

Αποκαθίσταται η γλωσσική ομοιομορφία τόσο μεταξύ διαφορετικών άρθρων όσο και εντός των ίδιων των άρθρων του Κώδικα Είσπραξης Δημοσίων Εσόδων (ΚΕΔΕ).

Εντάσσονται στον νέο Κώδικα διατάξεις της κείμενης νομοθεσίας, που μέχρι σήμερα ήταν εκτός του υφιστάμενου Κώδικα Είσπραξης Δημοσίων Εσόδων (ΚΕΔΕ).

Προσαρμόζεται ο ακολουθούμενος τύπος και οι διαδικασίες στις νέες νομοθετικές ρυθμίσεις, λαμβάνοντας υπόψη και νομοθετικές μεταβολές, που τα τελευταία χρόνια έχουν επέλθει και σε άλλα συναφή με αυτόν νομοθετήματα, (-π.χ. του Κώδικα Πολιτικής Δικονομίας ή του Πτωχευτικού Κώδικα,-) οι διατάξεις των οποίων εφαρμόζονται συμπληρωματικά κατά περίπτωση.

Πλέον, έχουμε ένα νέο, σύγχρονο, επικαιροποιημένο και αποτελεσματικό Κώδικα Είσπραξης Δημοσίων Εσόδων (ΚΕΔΕ), ο οποίος αποτελείται από 85 άρθρα, κατανεμημένα σε 11 τμήματα.

Στόχος της νομοθετικής αυτής της πρωτοβουλίας είναι η αντιμετώπιση προβλημάτων και παθογενειών δεκαετιών μέσω του εκσυγχρονισμού των κειμένων διατάξεων, χωρίς να θίγεται τόσο η διασφάλιση των μελλοντικών εσόδων του Κράτους και των κυβερνητικών φορέων όσο και η ασφάλεια και οι κανόνες δικαίου για τον ίδιο το φορολογούμενο.

Το νέο επικαιροποιημένο αυτό πλαίσιο, κωδικοποιεί τις διατάξεις, που αφορούν τόσο γενικά θέματα σχετικά με την είσπραξη των δημοσίων εσόδων όσο και σε θέματα αμιγώς διοικητικής εκτέλεσης.

Κυρίες και κύριοι συνάδελφοι, η φορολογική πολιτική που ασκεί η κυβέρνηση του Κυριάκου Μητσοτάκη, δεν περιορίζεται μόνο στη μείωση των φορολογικών επιβαρύνσεων.

Η κυβέρνηση αυτή έχει συνδέσει άρρηκτα τη θητεία της και το έργο της με σημαντικές μεταρρυθμίσεις και αλλαγές στις δομές, στη λειτουργία της φορολογικής διοίκησης, αλλά και στους δείκτες εξυπηρέτησης των πολιτών.

Στο τέλος αυτής της πρώτης τετραετίας με την ολοκλήρωση του συνολικού έργου της κωδικοποίησης και απλούστευσης της φορολογικής νομοθεσίας, δηλαδή με την ολοκλήρωση της κωδικοποίησης του ΚΕΔΕ, του Κώδικα Φορολογικής Διαδικασίας, του Φ.Π.Α. και των λοιπών έμμεσων φορολογιών, της Φορολογίας Περιουσίας, της άμεσης φορολογίας και του Εθνικού Τελωνειακού Κώδικα, θα ενισχυθεί ακόμη περισσότερο η σπουδαία αυτή μεταρρύθμιση του ευρύτερου εκσυγχρονισμού της Φορολογικής Διοίκησης.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε πολύ κι εμείς, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Οικονομικών «Κύρωση Κώδικα Είσπραξης Δημοσίων Εσόδων».

Όπως προκύπτει από τις τοποθετήσεις των Εισηγητών και των Ειδικών Αγορητών:

η Νέα Δημοκρατία δια του Εισηγητή κ. Σπανάκη, ψηφίζει υπέρ,

ο ΣΥΡΙΖΑ δια του Εισηγητή κ. Αλεξιάδη, επιφυλάσσεται,

το Κίνημα Αλλαγής δια του Ειδικού Αγορητή κ. Σκανδαλίδη, ψηφίζει υπέρ,

το Κ.Κ.Ε. διά της Ειδικής Αγορήτριας κυρίας Κομνηνάκα, ψηφίζει κατά,

η Ελληνική Λύση δια του Ειδικού Αγορητή κ. Χήτα, ψηφίζει κατά και

το ΜέΡΑ25 δια του Ειδικού Αγορητή κ. Λογιάδη, ψηφίζει κατά.

Συνεπώς, το σχέδιο νόμου του Υπουργείου Οικονομικών «Κύρωση Κώδικα Είσπραξης Δημοσίων Εσόδων» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βλάχος Γεώργιος, Δημοσχάκης Αναστάσιος, Καββαδάς Αθανάσιος, Καλογιάννης Σταύρος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοντογεώργος Κωνσταντίνος, Μπουκώρος Χρήστος, Πασχαλίδης Ιωάννης, Σαλμάς Μάριος, Σταμενίτης Διονύσιος, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μπάρκας Κωνσταντίνος, Παπανάτσιου Αικατερίνη, Τζανακόπουλος Δημήτριος, Δελής Ιωάννης, Κομνηνάκα Μαρία, Χήτας Κωνσταντίνος, Λογιάδης Γεώργιος και Κουρουμπλής Παναγιώτης.

Τέλος και περί ώρα 17.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**